Up-28/01
Natisni
Opravilna št.:
Up-28/01
Datum odločitve:
28. 11. 2002
ECLI:
ECLI:SI:USRS:2002:Up.28.01
Akt:
Ustavna pritožba A. A. zoper sklep Višjega sodišča v Ljubljani št. I Kp 765/00 z dne 9. 11. 2000 v zvezi s sklepom Okrožnega sodišča v Ljubljani, št. Ks 557/98 z dne 15. 6. 2000
Izrek:
Ustavna pritožba A. A. zoper sklep Višjega sodišča v Ljubljani št. I Kp 765/00 z dne 9. 11. 2000 v zvezi s sklepom Okrožnega sodišča v Ljubljani, št. Ks 557/98 z dne 15. 6. 2000 se zavrže.
Evidenčni stavek:
Ker pritožnica ni izčrpala vseh pravnih sredstev, ki jih dopušča ZKP, je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
16. 1. 2001
Vrsta odločitve:
sklep
Vrsta rešitve:
zavrženje
Dokument:
US21925
Up-28/01-8
13. 12. 2002
SKLEP
Ustavno sodišče je v postopku za preizkus ustavne pritožbe A. A. iz Ž., ZRN, ki jo zastopa B. B., odvetnik v Z., na seji senata dne 28. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep Višjega sodišča v Ljubljani št. I Kp 765/00 z dne 9. 11. 2000 v zvezi s sklepom Okrožnega sodišča v Ljubljani, št. Ks 557/98 z dne 15. 6. 2000 se zavrže.
Obrazložitev
A.
1. Pritožnica izpodbija sklep Višjega sodišča v Ljubljani, s katerim je to sodišče zavrnilo pritožbo pooblaščenca pritožnice zoper sklep sodišča prve stopnje. S tem sklepom je senat Okrožnega sodišča v Ljubljani zavrgel zahtevo za spremembo pravnomočne sodne odločbe.
2. Pritožnica navaja, da so ji bile z izpodbijanima sklepoma kršene človekove pravice in temeljne svoboščine, in sicer enakost pred zakonom (14. člen Ustave), enako varstvo pravic (22. člen Ustave), pravica do sodnega varstva (23. člen Ustave) in pravica do zasebne lastnine (33. člen Ustave). Predlaga, naj Ustavno sodišče izpodbijana akta razveljavi in zadevo vrne prvostopenjskemu sodišču v novo obravnavanje.
B.
3. Na podlagi 51. člena Zakona o Ustavnem sodišču (v nadaljevanju ZUstS) je dovoljena ustavna pritožba le, če so izčrpana vsa pravna sredstva, redna in izredna.
4. Člen 416 Zakona o kazenskem postopku (Uradni list RS, št. 63/94 in nasl. - v nadaljevanju ZKP) določa, da se določbe poglavja o obnovi kazenskega postopka smiselno uporabljajo tudi, kadar je vložena zahteva za spremembo pravnomočne sodne odločbe. Zoper sklep o zavrnitvi pritožbe, vložene zoper sklep o zavrženju zahteve za obnovo postopka, je mogoče vložiti zahtevo za varstvo zakonitosti (420. člen ZKP).
5. Pritožnica ni izkazala vložitve zahteve za varstvo zakonitosti zoper izpodbijani sklep Višjega sodišča.
6. Ker pritožnica ni izčrpala vseh pravnih sredstev, ki jih dopušča ZKP, v svoji vlogi pa tudi ne uveljavlja razlogov, ki bi upravičevali odločanje o ustavni pritožbi še pred izčrpanjem izrednih pravnih sredstev, je bilo treba ustavno pritožbo zavreči.
C.
7. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer